РЕШЕНИЕ НА КОМИСИЯТА
от 26 октомври 2007 година
относно някои защитни мерки по отношение на високопатогенната инфлуенца по птиците в Канада
(нотифицирано под номер C(2007) 5202)
(Текст от значение за ЕИП)
(2007/693/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/496/ЕИО на Съвета от 15 юли 1991 г. за определяне на принципите на организация на ветеринарните проверки на животни, въведени в Общността от трети страни, и за изменение на директиви 89/662/ЕИО, 90/425/ЕИО и 90/675/ЕИО (1), и по-специално член 18, параграфи 1 и 6 от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (2), и по-специално член 22, параграфи 1 и 5 от нея,
като има предвид, че:
(1)
Решение 2006/696/ЕО на Комисията от 28 август 2006 г. за определяне на списъци на трети страни, от които са разрешени вносът и транзитът през Общността на домашни птици, яйца за люпене, еднодневни пилета, месо от домашни птици, щраусови и дивечови птици, яйца и яйчни продукти и яйца, свободни от определени патогени, и приложимите условия за ветеринарно сертифициране (3) установява списък на трети страни, от които вносът и транзитът през Общността за тези стоки е разрешен, и определя условията за ветеринарно сертифициране.
(2)
Съгласно посоченото по-горе решение е разрешен внос в Общността от Канада на домашни птици, яйца за люпене, еднодневни пилета, месо от домашни птици, щраусови и дивечови птици.
(3)
На 27 септември 2007 г. Канада докладва на Комисията за поява на огнище на високопатогенна инфлуенца по птиците от подтип H7N3 в стопанство за домашни птици в провинция Саскачуан. Също така бе съобщено, че незабавно е било преустановено сертифицирането за внос в Общността от цялата територия на Канада на домашни птици, месо от домашни птици и други продукти, които биха могли да разпространят вируса.
(4)
Канада предприе незабавни и подходящи мерки за контрол, включващи ограничения в придвижването на домашни птици и продукти от тях във и извън зоната, засегната от болестта, и предостави на Комисията информация за епидемиологичната обстановка. Съгласно наличната информация няма данни за по-нататъшно разпространение на вируса извън засегнатата зона. Въз основа на посочената информация и с оглед Споразумението между Европейската общност и правителството на Канада относно санитарните мерки за защитата на общественото здраве и здравето на животните, приложими в търговията с живи животни и с продукти от животински произход, одобрено от името на Общността с Решение 1999/201/ЕО на Съвета (4), е целесъобразно преустановяването на вноса от Канада да се ограничи до засегнатата от болестта зона в провинция Саскачуан.
(5)
Решение 2005/432/ЕО на Комисията от 3 юни 2005 г. за определяне на ветеринарно-санитарни и здравни изисквания и образци на сертификати за внос от трети страни на месни продукти за консумация от човека и за отмяна на решения 97/41/ЕО, 97/221/ЕО и 97/222/ЕО (5) определя списъка от трети страни, от които държавите-членки, в зависимост от здравния статус на животните в третата страна, разрешават внос на посочените продукти, подложени на определен режим на обработка.
(6)
Понастоящем в Общността е разрешен внос от Канада на продукти от месо от домашни птици, претърпели обща обработка. Въпреки това в случай на огнище на инфлуенца по птиците тази обработка не е достатъчна за инактивиране на вируса на инфлуенца по птиците. Следователно е целесъобразно в настоящото решение да бъде разрешен внос на продукти от месо от домашни птици от засегнатата зона само ако те са претърпели обработка В, С или D в съответствие с част 4 от приложение II към Решение 2005/432/ЕО.
(7)
Въз основа на актуалната епидемиологична обстановка в Канада настоящото решение следва да се прилага до 30 ноември 2007 г. и мерките следва да бъдат преразгледани.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки преустановяват вноса от територията на Канада, посочена в приложение I към настоящото решение, на следните стоки:
а)
домашни птици, яйца за люпене и еднодневни пилета по смисъла на член 2, букви а), б) и в) от Решение 2006/696/ЕО;
б)
месо по смисъла на член 2, буква й) от Директива 2006/696/ЕО;
в)
предварително обработено месо и месни продукти по смисъла на точки 1.15 и 7.1 от приложение I към Регламент (ЕО) № 853/2004 на Европейския парламент и на Съвета (6) и състоящи се от или съдържащи месо, посочено в буква б);
г)
сурови храни за домашни любимци и непреработени суровини за фуражи, съдържащи части от видовете, посочени в буква а);
д)
нетретирани ловни трофеи от всякакви птици.
Член 2
Вносът на стоки, посочени в член 1, е разрешен от територията, посочена в приложение II към настоящото решение, при условие че в сертификата за внос, придружаващ пратки от тези стоки, е ясно обозначено:
а)
че идват от територия с код „СА-1“, за която е удостоверено, че е свободна от инфлуенца по птиците;
б)
„Тази пратка е в съответствие с Решение 2007/693/ЕО на Комисията.“
Член 3
Чрез дерогация от член 1 в Общността е разрешен внос на месните продукти, посочени в член 1, буква в), при условие че те са претърпели обработка В, С или D в съответствие с част 4 от приложение II към Решение 2005/432/ЕО.
Член 4
Настоящото решение се прилага до 30 ноември 2007 година.
Член 5
Адресати на настоящото решение са държавите-членки.
Съставено в Брюксел на 26 октомври 2007 година.